Matie 3 | Online Bible | New World Translation\nZan Batɛmun yofuɛ’n boli jasin (1-12)\nZezi i batɛmun yolɛ (13-17)\n3 Kɛ ɔ́ kɔ́ i ɲrun’n, Zan Batɛmun yofuɛ’n bali. Ɔ boli jasin Zide mɛn’n i aawlɛ flɛnnɛn’n nun. 2 Ɔ se kɛ: “An kaci amun akunndan’n, afin ɲanmiɛn su lɔ Famiɛn dilɛ’n w’a mantan koko.” 3 Ɲanmiɛn nuan ijɔfuɛ Ezai kannin Zan sɔ’n i ndɛ seli kɛ: “Sran kun kpan aawlɛ flɛnnɛn’n nun lɔ. Ɔ se kɛ: ‘Amun siesie atin’n be man Zoova! Amun yo akpɔ’m be seiin be mɛn i.’” 4 Zan wla ɲɔnngɔnmɛn ndrɛ tralɛ, kpɛkun kplo kun ci i bo. I aliɛ yɛle lalo nin blo awɛma nzue. 5 Zerizalɛmun lɔfuɛ mun nin be kwlaa nga be o Zide mɛn wunmuan’n nun’n, ɔ nin lika nga be mantanmantan Zurdɛn’n be kwlaa be su sran’m be kɔ i wun lɔ. 6 Kpɛkun ɔ yo be batɛmun* Zurdɛn nzue ba’n nun. Kɛ ɔ́ yó sɔ’n, nn bé dí be sa tɛ’m be nanwlɛ weiin sran’m be ɲrun. 7 Kɛ ɔ wunnin Farizifuɛ nin Sadisefuɛ kpanngban mɔ be su ba lika ng’ɔ yo sran’m be batɛmun lɛ’n, ɔ seli be kɛ: “?Ɔnda mma mun, wan yɛ ɔ seli amun kɛ amun kwla wanndi Ɲanmiɛn i ya m’ɔ su ba’n i ɲrun-ɔn? 8 Ɔ maan an yo sa* ng’ɔ kle kɛ amun a kaci amun akunndan’n. 9 Nán an se amun wun kɛ: ‘E si yɛle Abraamun.’ Afin ń kán klé amun kɛ Ɲanmiɛn kwla fa yɔbuɛ nga mun kaci ba man Abraamun. 10 Kɛ é sé yɛ’n, kpɛliɛ’n la waka’m be bo wun lɛ. Ɔ maan waka kwlaa ng’ɔ suman mma kpa’n, ɔ fata kɛ be kpɛ i bo, kpɛkun be to yi i sin nun. 11 Min liɛ’n, nzue yɛ n fa yo amun batɛmun-ɔn, afin amun a kaci amun akunndan’n. Sanngɛ sran kun o siɛn, ɔ su ba. Ɔ le kwlalɛ tra min, min nin i ngbabua’n i yilɛ fataman bɔbɔ. Sran sɔ’n fá Ɲanmiɛn wawɛ’n nin sin yɛ ɔ́ fá yó amun batɛmun-ɔn.* 12 I peli m’ɔ fa kpaja like’n, ɔ o i sa nun. Ɔ́ wá yó i ble bowlɛ’n i weinwein kpa, kpɛkun ɔ́ ísaísa i ble’n gúa i tanngannin’n nun. Sanngɛ ble’n i wla’n i liɛ’n, ɔ́ fá sin mɔ be kwlá nuɛnmɛn i’n, ɔ́ fá wɔ́ nun.” 13 Zezi fin Galile mɛn’n nun bali Zan wun lɛ, Zurdɛn’n i nuan lɛ naan ɔ yo i batɛmun. 14 Sanngɛ Zan waan ɔ kplinman su. Ɔ seli i kɛ: “?Nán min li yɛ ɔ fata kɛ a yo min batɛmun-ɔn, kpɛkun wɔ yɛ a su ba min sin-ɔn?” 15 Zezi tɛli i su kɛ: “Ɔ li yo, afin i sɔ yɛ ɔ nin i fata kɛ e yo naan y’a yo like kwlaa ng’ɔ ti i nuan su’n niɔn.” Ɔ maan ɔ kplinnin su. 16 Kɛ ɔ yoli Zezi i batɛmun’n, Zezi ka lɛ fin nzue’n nun fiteli. Kpɛkun ɲanmiɛn su lɔ tikeli. Ɔ wunnin Ɲanmiɛn i wawɛ’n, ɔ jra kɛ auble wie sa, ɔ bɛ i su. 17 Kpɛkun nɛn kun tɛli ɲanmiɛn su lɔ seli kɛ: “Min Wa’n yɛ, min awlɛn su ba mɔ min klun jɔ i wun’n niɔn.”\n^ Glɛki nun’n, be se kɛ “an su mma.”\n^ Yɛle kɛ, ɔ́ fá Ɲanmiɛn wawɛ’n kpá amun naan amun di junman ngunmin kun, kpɛkun ɔ́ fá sin núnnún amun.